Ashira

Sharifah Nur Ashira Syed Abdul Aziz (lahir 28 Oktober 1985) atau lebih dikenali dengan mononim, Ashira merupakan seorang bekas penyanyi wanita Malaysia. Memulakan kerjaya muzik sejak 1999, beliau terkenal dengan lagu "Di Ombak Resah" yang dimuatkan dalam EP 2000 beliau yang bertajuk sama. Pada tahun 2020, beliau menjadi salah seorang daripada 14 peserta Gegar Vaganza musim ketujuh, di mana beliau berjaya memenangi tempat ketujuh.

Kerjaya
Ashira mula menunjukkan minat terhadap bidang muzik sejak kanak-kanak dan mula serius semasa menduduki Tingkatan 2. Bapanya, Syed Abdul Aziz Syed Alwi ialah seorang penyanyi veteran. Demi merealisasikan impiannya, beliau berhenti sekolah dan hanya belajar di rumah sahaja bagi menumpukan perhatian kepada kerjaya nyanyian yang diminatinya. Kakaknya, Shasha juga ialah seorang penyanyi yang pernah popular dengan lagu "Sehelai Daun Setitis Embun".

Beliau mengikat kontrak bersama BMG Music Malaysia, seterusnya muncul bersama EP sulungnya, Di Ombak Resah (2000) yang mengandungi lima lagu, dengan lagu bertajuk sama dikeluarkan sebagai single pertama.

Pada tahun 2001, beliau meninggalkan BMG dan menandatangani kontrak bersama Broadway Entertainment. Album studio pertamanya, Jatuh Cinta & Hati muncul pada 2002 dengan memuatkan 10 lagu. "Jatuh Cinta" dan "Selamanya Tak Akan Berakhir" dikeluarkan sebagai single. Album itu merupakan kegagalan komersial, menyebabkan Ashira mengundurkan diri dan bergiat aktif sebagai penyanyi kelab malam secara langsung di Kuala Lumpur dan di luar negara termasuk Dubai, Emiriah Arab Bersatu.

Pada September 2013, Ashira terpilih sebagai salah seorang beberapa artis dari benua Asia yang dipilih menjayakan persembahan di Penang Starwalk. Pada tahun 2020, Ashira terpilih sebagai salah seorang peserta Gegar Vaganza musim ketujuh yang mula bersiaran di Astro Ria.

Gegar Vaganza 2020

Ashira ialah salah seorang daripada 14 peserta Gegar Vaganza musim ketujuh yang turut disertai oleh Mus May, Yantzen, Haslinda, Linda Nanuwil dan lain-lain. Beliau berjaya memenangi tempat ketujuh selepas 10 minggu bertanding. Berikut ialah senarai persembahan beliau:

Persembahan dan keputusan Gegar Vaganza (musim 7) Konsert Tema Lagu Penyanyi asal Kedudukan Keputusan Minggu 1 Grand Konsert "Di Ombak Resah" Dirinya sendiriKe-9SELAMAT Minggu 2 Sama Naik "Sempurna" Andra and the BackBoneKe-4SELAMAT Minggu 3 Cuba Try Best "Penasaran" Krisdayanti Ke-10SELAMAT Minggu 4  Lagu Berhantu "Cinta Beralih Arah" Aishah Ke-10SELAMAT Minggu 5 Tak Tahu Sampai "Yang Terindah Hanyalah Sementara" Erra Fazira Ke-2SELAMAT Minggu 6 Double Special "Dengarkanlah" (duet bersama Mark Adam) Amy Mastura & Glenn Fredly Ke-6SELAMAT Minggu 7 Take Over "Sekilas Senyumanmu" Fauziah LatiffKe-2SELAMAT Minggu 8 GV Throwback "Nur Kasih" SlamKe-6SELAMAT Minggu 9 Medley Outstation "Peluang Kedua"  "Don't Speak" Nabila Razali  No DoubtKe-5SELAMAT Minggu 10 Konsert Akhir "Wajah Kekasih"  "Beribu Sesalan" (duet bersama Liza Hanim) Siti Nurhaliza  3 SuaraKe-3TEMPAT KETUJUH

Kehidupan peribadi
Ashira merupakan ibu tunggal kepada seorang anak lelaki, Megat Shazril Haziq Hadi selepas bercerai dengan bekas suaminya pada 2015.

Beliau mendedahkan kepada media bahawa telah kehilangan sumber pendapatan kerana kelab malam sekian lamanya ditutup kerana perintah kuarantin yang dijalankan di seluruh negara akibat penularan pandemik COVID-19 di Malaysia. Untuk mencari wang lebih, Ashira menyara kehidupan dengan menjual laksa dan menjalankan perniagaan dalam talian, namun menemui jalan buntu. Beliau turut membuat siaran secara langsung di aplikasi Bigo bagi membayar bil elektrik dan air.

Ashira turut mendedahkan selepas menerima berita layak ke Gegar Vaganza 7, beliau telah diusir keluar dari rumah sewanya kerana tidak membayar sewa RM1,000 selama 6 bulan. Beliau terpaksa menumpang di rumah kakaknya manakala anaknya tinggal di rumah seorang lagi kakaknya.

Beliau berkahwin dengan ahli kumpulan Indigo, Bad pada 11 Mac 2021. Perkahwinan ini merupakan kali kedua buat Ashira dan Bad. Pasangan ini sebelum ini dilaporkan pernah menjalin hubungan cinta ketika sama-sama menyertai Gegar Vaganza 7.

Ashira disahkan positif COVID-19 pada hujung Julai 2021 dan menjalani kuarantin kendiri. Ibu tirinya, isteri kedua bapanya, Norma Ariffin meninggal dunia pada 2 Ogos 2021 akibat penyakit sama.

Ashira dan suaminya, Bad bercerai pada Jun 2022 selepas setahun berkahwin.

Diskografi

EP
 Tajuk Butiran album Di Ombak Resah Dikeluarkan: Februari 2000
 Label: BMG Music Malaysia
 Format: CD, kaset, muat turun digital

Album studio
 Tajuk Butiran album Jatuh Cinta & Hati Dikeluarkan: 15 Jun 2002
 Label: Broadway Entertainment
 Format: CD, kaset, muat turun digital

Single
 Tajuk Tahun "Buat Insan Tersayang" (bersama Eddie Hamid) 1999 "Di Ombak Resah" "Jatuh Cinta"  2002 "Selamanya Tak Akan Berakhir"

Anugerah dan pencalonan
 Tahun Anugerah Kategori Penerima/Karya tercalon Keputusan 2003 Separuh Akhir Muzik Muzik 18 Lagu Balada "Selamanya Tak Akan Berakhir" 

Rujukan

Pautan luar
 Laman web rasmi
 Ashira di Discogs


Kategori:Kelahiran 1984
Kategori:Orang hidup
Kategori:Orang Malaysia berketurunan Melayu
Kategori:Muslim Malaysia
Kategori:Orang dari Kuala Lumpur
Kategori:Penyanyi wanita Malaysia
Kategori:Penyanyi berbahasa Melayu
Kategori:Peserta Gegar Vaganza